Ianis Hagi, OUT de la Rangers? Când ar putea fi decis viitorul fotbalistului român: ”O altă problemă ce trebuie rezolvată!”
Viitorul lui Ianis Hagi (25 de ani) este incert în condițiile în care Deportivo Alaves a decis să nu plătească suma de transfer, iar reintegrarea la Rangers se anunță a fi foarte dificilă.
Fiul lui Gică Hagi va reveni la gruparea de pe Ibrox Park la finalul acestui sezon, atunci când împrumutul la formația din La Liga va expira, însă în presa din Scoția s-a scris că internaționalul român ar putea pleca la o altă echipă.
Rangers ar putea lua decizia finală în cazul lui Ianis Hagi după EURO 2024
S-a vorbit inclusiv despre un eventual transfer la Galatasaray, însă această variantă nu a fost confirmată de niciuna dintre părțile implicate. Recent, jurnalistul scoțian Jonny McFarlane a vorbit despre situația în care se află fotbalistul român.
Chiar dacă a vorbit laudativ la adresa lui Ianis Hagi, McFarlane crede că accidentarea suferită de internaționalul român în urmă cu mai bine de doi ani l-a tras foarte mult în jos pe fotbalistul român. Totuși, jurnalistul scoțian susține că cei de la Rangers ar trebui să ia o decizie finală în privința lui Ianis Hagi doar după ce îl vor vedea în acțiune la EURO 2024, având în vedere că în La Liga nu a primit prea multe șanse să arate ce știe.
”Când Hagi este bine, cred că a demonstrat că poate înscrie goluri și că poate crea ocazii. Nu l-aș da afară pe ușă, dar, este clar, că a avut o accidentare gravă.
Cred că este o decizie pe care cei de la Rangers ar trebui să o ia în baza evoluțiilor de la EURO, dar nu cred că Philippe Clement este impresionat de ce face Hagi în La Liga. Este o altă problemă ce trebuie rezolvată”, a spus Jonny McFarlane, potrivit IbroxNews.
Ianis Hagi, doar două goluri la Deportivo Alaves
La Alaves, Ianis Hagi a fost folosit în 22 de partide, în total puțin peste 800 de minute. Decarul bascilor a oferit un assist în LaLiga la un meci cu Atletico Madrid (1-2), iar ambele sale goluri au fost reușite în primul tur din Cupa Spaniei contra formației Deportivo Murcia, din ligile inferioare (10-0).
Ianis Hagi speră că va mai primi minute în acest final de sezon, având în vedere că Edi Iordănescu urmează să anunțe lotul României pentru EURO 2024.
Urmăriți SPORT.RO și pe Google News